《贾文元生日》
宋代·范纯仁

宝运兴王国，真贤降帝庭。乾坤深毓粹，河岳共储灵。

庆泽贻谋远，光华变世丁。精心该古学，夷步涉仙扃。

虎变腾彪蔚，鹏飞绝窈冥。畋占渭滨兆，梦肖傅岩形。

姬旦兴周典，桓荣授汉经。四聪延启沃，百辟仰仪刑。

金节临全魏，天声震北溟。仁恩宣雨露，威令肃风霆。

玉垒兼前好，黄枢冠旧厅。出封仍衮职，开国直龙廷。

乐育先儒学，忧勤察讼囹。谈宾延白屋，卫剑匣青萍。

体貌师臣贵，功名史笔青。朝廷方倚重，民物傒图宁。

大厦容栖翼，洪钟谢寸莛。徒能继舆颂，倾意祝遐龄。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。